C 202/60
EL
Επίσημη Εφημερίδα της Ευρωπαϊκής Ένωσης
9.6.2023
Τα ποιοτικά χαρακτηριστικά του «Parmigiano Reggiano» ορίζονται σαφώς στις προδιαγραφές προϊόντος και περιλαμβάνουν ειδικές αναφορές στη μάζα του τυριού: — χαρακτηριστικό άρωμα και γεύση της μάζας: αρωματική, λεπτή και γεμάτη γεύση χωρίς να είναι έντονη· — υφή της μάζας: λεπτόκοκκη που θραύεται σε φυλλίδια.
Επιπλέον, στις προδιαγραφές προϊόντος ορίζεται από το 1991 ανώτατο ποσοστό 18 % για την ποσότητα κρούστας που μπορεί να υπάρχει στο τριμμένο τυρί (πρωθυπουργικό διάταγμα της 4ης Νοεμβρίου 1991).
Η προσθήκη αυτής της απαίτησης αφορούσε μόνο το τριμμένο τυρί, δεδομένου ότι η κρούστα αποτελεί πάντοτε ποσοστό μικρότερο του 18 % στις μορφές με κρούστα (ολόκληρα κεφάλια και μερίδες με κρούστα).
Όπως περιγράφηκε ανωτέρω σε σχέση με τα «περισσεύματα κοπής», τα υπολείμματα από τον τεμαχισμό της επίπεδης και των πλαϊνών πλευρών των κεφαλιών του τυριού (τεμάχια με κρούστα άνω του 18 %) αποτελούν υπολείμματα από την προετοιμασία μορφών πώλησης.
Εάν τα υπολείμματα αυτά δεν πρόκειται να χρησιμοποιηθούν για την παρασκευή τριμμένου «Parmigiano Reggiano», στην οποία περίπτωση η προσθήκη τυρομάζας διορθώνει την ισορροπία μάζας-κρούστας, μπορούν να διατεθούν προς πώληση.
Ωστόσο, τα υπολείμματα αυτά περιέχουν μεγάλη ποσότητα κρούστας και, ως εκ τούτου, δεν περιέχουν αρκετή τυρομάζα ώστε να ανταποκρίνονται στον ορισμό των τυπικών χαρακτηριστικών του «Parmigiano Reggiano».
Ως εκ τούτου, δεδομένου ότι δεν συμμορφώνονται πλέον με τις προδιαγραφές προϊόντος, δεν μπορούν πλέον να πωλούνται ως «Parmigiano Reggiano».
Για τους ανωτέρω λόγους, καθώς και για την παροχή ακριβούς πληροφόρησης στους καταναλωτές και τη διασφάλιση θεμιτού ανταγωνισμού μεταξύ των επιχειρήσεων, εκτός εάν χρησιμοποιούνται ως «περισσεύματα κοπής», τα υπολείμματα από τον τεμαχισμό της επίπεδης και των πλαϊνών πλευρών των κεφαλιών του τυριού (τεμάχια με κρούστα άνω του 18 %) δεν μπορούν να φέρουν την ΠΟΠ «Parmigiano Reggiano».
-
Άρθρο 9 Στην πρώτη παράγραφο η ακόλουθη πρόταση: [...] σε κάθε συσκευασία πρέπει να εμφανίζεται το λογότυπο που παρατίθεται κατωτέρω, στο οποίο απεικονίζεται μια φέτα και ένα ολόκληρο κεφάλι τυριού «Parmigiano Reggiano», καθώς και ένα μαχαιράκι πάνω από τις λέξεις «PARMIGIANO REGGIANO».
Το λογότυπο αυτό πρέπει να τυπώνεται σε CMYK σύμφωνα με τις τεχνικές προδιαγραφές που καθορίζονται στη σχετική συμφωνία της κοινοπραξίας.
τροποποιείται ως εξής: [...] σε κάθε συσκευασία πρέπει να εμφανίζεται το λογότυπο που παρατίθεται κατωτέρω, το οποίο αποτελείται από μια σχηματοποιημένη απεικόνιση μιας φέτας και ενός ολόκληρου κεφαλιού τυριού «Parmigiano Reggiano» πάνω από τις λέξεις «PARMIGIANO REGGIANO».
Το λογότυπο αυτό πρέπει να τυπώνεται έγχρωμο σύμφωνα με τις τεχνικές προδιαγραφές που καθορίζονται στη σχετική συμφωνία της κοινοπραξίας.
Η εν λόγω τροποποίηση συμπεριλαμβάνεται μερικώς στο σημείο 3.6 του ενιαίου εγγράφου.
Το λογότυπο τροποποιείται ώστε να γίνει πιο σύγχρονο από υφολογική άποψη.
Και αυτό συμπεριλαμβάνεται στο σημείο 3.6 του ενιαίου εγγράφου.
Η δεύτερη παράγραφος: Για να μπορούν οι καταναλωτές να γνωρίζουν πόσο ώριμο είναι το «Parmigiano Reggiano», η ελάχιστη περίοδος ωρίμασης πρέπει να αναγράφεται στην επισήμανση όλων των προσυσκευασμένων μερίδων άνω των 15 g που διατίθενται στην αγορά.